ANATOMIC GRAFITTI 


DĂNUŢ UNGUREANU 


1. Orice frăţior trebuie să aibă un plan 


Credeam că treaba o să meargă unsă, dar n-a fost aşa. 
„High Asian Bank” închide la şase. La şase fără un minut 
iese un gabor şi se uită în jurul turelei blindate ca să se 
convingă că de ăştia, de-alde noi nu stau la pândă prin 
tomberoane, să-i sară în cârcă. Intră, le face cu ochiul 
celorlalţi gabori, strâng firimiturile şi-i împing afară pe cei 
care au fost atât de fraieri ca să le treacă pragul şi să-şi 
lase biştarii acolo. Atunci intrăm noi, dar nu ca mitocanii, 
ci după cum o să vedeţi în schema ce urmează. 

„High Asian Bank” e locul ideal în care un tip de vârsta 
şi greutatea mea se poate îmbogăţi împreună cu frăţiorii 
săi. Vreau să zic că nu e genul de speluncă unde, dacă ai 
strănutat mai tare, electrogaborii îţi triplează, cât ai zice 
peşte, numărul de găuri pe care le posedă în mod normal 
corpul omenesc. Conducerea şi-a zis că o să-şi atragă o 
clientelă numeroasă renunțând la alde Robocop, o 
investiţie datorită căreia bancherul poate dormi liniştit pe 
sacul cu aur. 

Robocop o sperie pe gospodina din cartier şi pe sora ei 
de la ţară, băgă spaima în pensionarul care aruncă în seif 
economiile de o viaţă, iar servomecanismele în acţiune, 
platoşa azurie, şi gunul doldora de urări de bine pun pe 
fugă tot proletariatul care venea ca la manifestaţie să facă 
depuneri pe termen lung. 

Domnii din consiliul de administraţie, mai lacomi decât 
prevede legea, lucrează în exclusivitate cu personal 
organic. Sărmanii, zâmbesc frumos, nu trebuie întreţinuţi 
şi pot să stea la palavre cu depunătorul. lar dacă 
depunătorul e mulţumit, ce face? Depune. Aşa ajunge la 
mulţumire şi un băiat ca mine, care vede cum creşte potul. 


1 


La şase fără cinci înăuntru mai sunt doi domni şi o 
supermămică, purtându-şi plodul într-un soi de rucsac 
agăţat pe spinare. Bebeluşul nu e depunător, dar face ochii 
mari şi vede cum devine chestia. 

La şase fără un minut gaborul iese din turelă să-şi facă 
numărul. Se uită în stânga, nimic. Se uită în dreapta şi i se 
pare că nu e în regulă. Cu mâna pe praştia de la şold se 
apropie de un vagabond pe jumătate protezat, care sprijină 
temeinic unul dintre pereţii lui „High Asian”. Gunoiul îl 
îmbălsămează cu o singură duhnitură de gaz hipnotic, 
cuminţindu-l pe loc. Nici nu ştie pe ce lume se află când se 
întorc amândoi în bancă. 

Situaţia se prezintă astfel: Frăţiorii mei, Cody şi Egan, 
deghizați în spălători de ferestre, au coborât rapid cu 
schela mobila, intrând şi luându-i la întrebări pe gaborii 
indolenţi. Cei doi domni depunători au renunţat şi ei la 
ifose, împingându-i pe funcţionari cu ţevile reci ale armelor 
spre fundul sălii, departe de alarmele buclucaşe. Ei sunt 
Vladimir şi Miercuri. Vagabondul, adică eu, zice: 

— Măi băieţi, staţi liniştiţi, dacă vreţi să n-o păţiţi! 
Puneţi marfa pe tarabă şi vedeţi-vă de treabă! 

Când sunt vesel, rimele-mi vin singure. Conţopiştii 
oftează şi încep să umple sacii. 

Intră domnul director să vadă ce s-a-ntâmplat cu 
camera, care nu-i mai transmite imagini în birou fiindcă a 
decuplat-o frăţiorul meu, Cody. Îl aliniem şi pe dânsul şi-l 
punem la treabă în mod egal cu ceilalţi. 

Decuplarea o să aducă treizeci-patruzeci de gabori în 
cinci minute şi cincisprezece secunde, dar noi scoatem un 
timp mai bun decât ei. O să ne luăm picioarele şi sacii la 
spinare în patru minute fix. 

Domnul director încarcă mormane de credite cu ambele 
mâini, de parcă i-am fi promis şi lui parte. 

Ţi-e mai mare dragul să-i priveşti. Săculeţii sunt plini 
ochi cu de-ale cheltuielii, stau cuminţi în mijlocul încăperii 
şi par că-i auzim cum răsuflă greu de grăsuţi ce sunt. Ne 
apropiem să-i înhăţăm. 


2. Un bebeluş căruia nu-i tremură mâna 


În clipa asta se schimbă scenariul. 

— Nu mişcă nimeni! face un glăscior piţigăiat. Aruncaţi 
armele! Dacă n-aş fi trecut prin viaţă, aş fi murit de mult. 
Mă clatin pe picioare. Şi cine n-ar face-o în locul meu, 
fiindcă de vorbit, a vorbit bebeluşul din spinarea mămicii, 
care stă întoarsă din profil. Nu numai că s-a răstit la noi, 
dar scoate din scutece, cu mânuţele lui, un gun cât toate 
zilele şi trage un foc de avertisment. 

Miercuri se îneacă de râs. Ridică ţeava pistolului, însă 
prea încet, ca omul convins că un sugar e mai obişnuit cu 
biberonul decât cu trăgaciul. Bebeluşul îl împuşcă artistic 
în mijlocul frunţii, lipindu-l de perete, cinci metri mai în 
spate. Asta e doar primul timp, de ajuns cât să-mi dau 
drumul pe jos şi să văd glonţul pe care falsa mămică mi l-a 
trimis peste umăr, fără ca măcar să se întoarcă. 

În timpul doi, Egan o încasează şi el de la madona cu 
pruncul, de trei ori în piept şi în stomac. După cum se uită 
la noi, în vreme ce se prăbuşeşte, e clar că i s-a făcut 
lehamite de toată tevatura. 

— Ia de-aici, curvă împuţită! 

În locul rimei am optat pentru o rafală lungă. N-am tras 
niciodată în mama cu copilul, dar de data asta nu m-am 
putut abţine. Sar aşchii din amândoi şi pe urmă bucăţi mai 
mari. l-am terminat. 

Cum mă aşteptam, de sub scutece şi chimonoul mămicii 
zvâcnesc resturile unui android, o fiinţă de sinteză, un 
singur trup coordonat de un singur creier. Bebeluşul nu 
era decât un soi de cocoaşă, cu ochi şi pistol, iar pe podea 
nu s-a scurs nici o picătură de sânge, ci un lichid gălbui, cu 
iz mai piperat decât al împuşcăturilor. 

Încă ne-ar mai fi rămas, mie, lui Cody şi lui Vladimir 
treizeci de secunde din cele patru minute ca să înhăţăm 
sacii şi s-o ştergem. 

Scenariul se schimbă din nou. 

Cum stăm noi aşa, ca nişte popândăi celebri, peretele 

de la intrare se umflă fâsâind, întinde un tentacul, pe urmă 
două şi plesneşte. Ori că au fost zidiţi acolo, ori că 
structura clădirii e programată să facă surprize, doi 
electrogabori încă acoperiţi de praf şi moloz, ridică armele 
perfect sincronizaţi. Şi nu e cazul să ne-ntrebăm care sunt 
ţintele. 

Pentru că Vladimir şi Cody sunt în picioare, se 
presupune că ei ar fi urgenţele. Electrogaborii le servesc 
treizeci de împuşcături în două secunde. Mira-m-aş să fi 
trecut vreuna pe lângă. 

Eu ţintesc cum se cuvine şi le modernizez nepoftiţilor 
uniformele de tablă ieftină. Când i-au proiectat, nu şi-au 
închipuit că vreunul ar putea să se priceapă la croitorie. 

Reprezentaţia e gata. 

— Jos! urlu. Toată lumea jos! Care mişti, te-am belit! 

Deja nu mai am chef de joacă. Afară s-a strâns jumătate 
din poliţia blocului. Zece portavoce mă invită să ies în 
poziţia draga mie, cu palmele pe creştet. A venit şi 
televiziunea. 

— Am patru oiţe aici! le spun celor din stradă. Să nu 
faceţi vreo prostie! 

Chiar aşa. Le ordon gaborilor să iasă, iar ei se 
înghesuie pe uşă ca la împărţirea primelor. Dacă-i ţineam, 
le venea să se joace de-a eroii. Mi-au rămas două puicuţe, 
un ochelarist şi domnul director. 

— Bine, băi, acesta, îi spun, se poate? Faceţi reclamă că 
în banca voastră nu intră decât oameni adevăraţi şi, când 
colo, e plin de plastic şi tablagii. 

Şi îi bat obrazul cu două degete de se înroşeşte. 


3. De mic se lovise peste ţurloaie 


E momentul revistei de front. Mă aplec deasupra lui 
Miercuri. Prea mult creier nu avea sărmanul. Cu ce i-a mai 
zburat glonţul care a intrat prin mijlocul frunţi şi a ieşit 
prin ceafă, a dat faliment definitiv. Adio, prietene! 

Calc peste resturile androidului mamă-prunc şi ajung la 

Egan. Geme încetişor. Are două găuri în piept. Încă una 
mai jos, în stomac. Avea şi un ulcer păcătos, asta-i mai 
lipsea! Se uită la mine, îmi face cu singurul său ochi 
natural şi-şi dă duhul, fără să murmure nici o frază 
memorabilă. Dacă ar fi avut putere, mi-ar fi şoptit la 
ureche: „moşule, noi nu dăm nimic pe gât astăzi?” 

Am doi frăţiori morţi. În momentul în care a încasat-o 
Miercuri, eram decuplaţi. Altfel mi-ar fi distrus o bună 
parte din sinapse. Cu Miercuri eram cel mai aproape. De 
câte ori moare un frăţior, ceva te trage după el. Egan a 
fost altă promoţie. f 

Se aud gemete din spate. Il pocnesc peste mutră pe 
ochelarist, aşa, de-al naibii, ca să-i dea borşul şi să le aud 
pe puicuţe plângând. Electrogaborii mă îndeamnă din nou 
să le fac o vizită. Le strig că dacă nu mi-ar fi teamă de 
electrocutare, i-aş lăsa să mă pupe-n fund. 

Cody şi Vladimir, jumuliţi, tăvăliţi, plini de găuri ca 
enigmaticul univers, sunt totuşi în viaţă. Nu prea mulţumiţi 
de cum arată, poate-i doare şi capul. li apuc de gulere şi-i 

târăsc mai la adăpost. 
— Te-ai descurcat binişor, mormăie Cody admirativ. 
Într-adevăr, n-am nici o zgârietură, nu-mi lipseşte nici 
un vârf de unghie. 
— Ce te doare? îl întreb, aşezându-mă lângă el şi 
vârându-i între buzele arse un chiştoc de ţigară. 

— Genunchiul, geme el. Şi rinichiul drept. Doare ca 
dracu'. Poţi să-mi iei ceva? 

Are răni mai grave, în plămâni şi ficat, de exemplu. De 
mic se tot lovea la genunchi şi a rămas cu spaima 
loviturilor la ţurloaie. Mă concentrez. li preiau o parte din 
durere, apoi din ce în ce mai multă. Nu e decât un junghi 
mai ascuţit. Cu o proteză bună, dacă rămâne în viaţă, o să 
zburde din nou prin aşternuturile fecioarelor. 

Mai rău e cu rinichiul drept. Când încerc să preiau 
ceva, mi se pare că m-a călcat un camion peste şale. N-am 
ştiut că există aşa o durere. 

— Cody, îi zic, nu pot să iau tot, nene, mă cocoşează. 
Dă-mi de ştire dacă mierleşti. 

— Bun şi-aşa, zice, trăgând din ţigară. 

Ştie că dacă moare fără să mă avertizeze, înainte să-i 
înapoiez durerea, m-a nenorocit. 

Vladimir mă fixează insistent. Nu poate spune nimic, 
fiindcă unul din gloanţe i-a făcut dantura praf. lau şi de la 
el câte ceva. Buzele sfâşiate ustură ca naiba, asta e, 
suntem bărbaţi. Acum deja încep să gem şi eu şi mă ia cu 
frisoane. 

Ce facem acum? 

— Ce facem acum? mă întreabă Cody. 

„Ce facem acum?” reiese din privirile fixe ale lui 
Vladimir. 

Când mă uit înspre turma de oiţe care n-are ochi decât 
pentru ţeava gunului meu, citesc aceeaşi întrebare. Ar mai 
lipsi ca Egan sau Miercuri să se ridice într-un cot şi să 
exclame: 

„Ce facem acum?” 

— Habar n-am, zic. 

Mi-e din ce în ce mai greu să fac faţă valurilor de 
durere pe care le-am împrumutat de la frăţiorii mei. Cu 
toate astea, mă agăţ şi de ultimele firimituri de voinţă, ca 
acrobatul care se mai ţine atârnat într-o singură mână, 
apoi un deget, o unghie. Suflu greu. Când simt că inima o 
să facă explozie, încep transferul de durere. Dacă merge, 
mai încolo am să-i ajut din nou. 

— Ultimatumul expiră în şaizeci de secunde, se aude de 
afară. 

FElectrogaborii încep să scoată scântei. Gravitatea 
cazului i-a supravoltat. Preiau din nou junghiurile 
frăţiorilor mei, în aşa fel încât, cu părţi egale, să fim toţi 
cât de cât în putere când vor năvăli conservele munici- 
palităţii. 

— Treizeci de secunde. 

Viermele LOD începe să pulseze rapid, scăpat de sub 
control. Acum chiar să vreau să mă predau şi n-aş mai 
putea. 

— Cât să fie ceasul? întreabă frăţiorul Cody. 


4. Viata e ca un roman monoton 


„California, here I am.” „Ca-li-for-nia, here I am.” 
„Ca-ha-ha-lifornia, he-eeee-re I am.” 

Il despachetară la iuţeală, ferindu-şi halatele de 
bucăţile de gheaţă însângerate şi-l răsuciră cu capul spre 
ei, fiindcă prostul de curier îl livrase cu căruciorul invers. 

— Numărul optzeci şi patru, serie De. 

— Mascul, caucazian, douăzeci şi patru de ani, 
Paperback, Dave. 

— Hello, Dave! 

— Nu te-aude. A luat bastoane peste urechi. 

— Vai, vai! 

— L-au încălţat când dădea o gaură la „Asian”. 

— Vai, vai, vai! 

Tampon. Scalpel. Fierăstrău. Adică, mă rog, ne 
descurcăm.  [easta lui Dave se deschise cuminte, 
sângerând foarte puţin. LOD pulsa încă acolo, vânăt. 

— Rade-l! 

Se opriră să-şi aprindă câte o ţigară. Unul dintre ei se 
numea Patrik Core. Celălalt Ed Kunzlik. Studenţi 
îndemânatici, deşi cam săriţi. Le dăduseră extirpările de 
Lob Delincvent. Studenţii cer leafă mică. 

— Pune-i capacul la loc! 


— Dumnezeule, stai să arunc chiştocul înăuntru. 

Aproape că leşinaseră de râs. 

— Ed, zise Core când treaba era pe sfârşite, Paperback 
ăsta a găurit ceva oameni la viaţa lui. 

— O, nu, scuteşte-mă, îşi dădu Kunzlik ochii peste cap, 
doar n-o iei de la capăt! 

Core nu mai zâmbea. 

— În două luni, LOD e la loc, nou-nouţ. Şi Dave din nou 
pe stradă, altceva ce ştie să facă? 

— Şi? făcu Kunzlik. Ce-ţi pasă? Ţi-l mai aduc o dată. 
Asta înseamnă un ban în plus, nu? 

— Numai că data viitoare te numeri şi tu printre 
găuriţi. Data viitoare s-ar putea să-l rad de unul singur. 

Kunzlik se înecă. 

— Nu fi tâmpit! Nu e vina lui. 

— Nici a ta. Mai rad puţin de-aici. 

Ed Kunzlik se întoarse către ferestrele cenuşii şi 
observă că s-a pornit ploaia. Curierul împinse încă un 
cărucior printre uşile batante. Era ultimul dinaintea pauzei 
de masă. Viaţa e un roman monoton, fără sfârşit. 


5. Unde nimeni nu mai înţelege nimic 


La asfinţit, Dave Paperback se dezmetici pe marginea 
unei gropi de gunoi, în croncănit de ciori şi voci interioare 
care-i deschideau cerul deasupra capului în cercuri mari, 
violete. Prin mişcarea lor lentă, desluşi chipul galben al 
unui puştan de vreo paisprezece ani. Avea ochii duşi în 
fundul capului şi un tremur al buzelor ca al tuturor celor 
care au trecut pe la LOD Control. 

— Tu cine eşti? făcu Dave Paperback. 

Partea proastă era că nu-şi amintea cine este el însuşi 
şi ce caută acolo. Dacă vreodată i-ar fi trecut prin minte să 
ia viaţa de la capăt, momentul sosise. 

— Eşti domnul Paperback, spuse băiatul cu o voce care 
trăda suferinţa. Ai dormit toată noaptea aici. Te-am păzit. 

— De ce? îl întrebă Dave, strimbându-se. 

Mirosul îngrozitor pe care îl emana propriul său corp îl 
înnebunea. Se ridică anevoie. 

— Gaborii de la LOD. Au vrut să te termine, dar le-a 
fost frică. Te-au ras mai mult. 

Paperback nu înţelese nimic. 

— Înainte să adormi ai avut grijă de mine. M-a durut al 
dracului de tare. 

leşiră pe marginea gropii de gunoi. Oraşul era departe, 
învăluit în ceţuri şi, pe măsura ce-l priveau, părea că se 
îndepărtează. s 

Dave Paperback se simți pierdut. Il durea capul, avea 
dureri până şi în mâna protezată care fusese făcută 
ferfeniţă. Nu-şi amintea în ce împrejurare. Nu-şi amintea 
nimic. 

— Omule, îi spuse băiatul în vreme ce-l ajuta să 
păşească, tot ce făcusem a fost să ciordesc nişte poşete. 


6. Domnul director e cel mai de treabă 


Am douăzeci şi cinci de ani, nevastă, un băiat şi o 
slujbă. Sunt om de serviciu la „Copiii Asociaţi”. Dau cu 
mătura, spăl pe jos, car. Toată lumea care mă cunoaşte, 
mă strigă Dave. 

— Merge treaba. Dave? strică domnul director 
Stonekirk, ocolind cârpa şi găleata cu apă. 

Nu ştiu de ce are impresia c-aş fi tare de urechi sau 
tare de cap. Altfel e un om de treabă. 

— Merge, să trăiţi. d 

Mā duc să golesc zoaiele la capătul culoarului. In toate 
clădirile în care am fost om de serviciu, nu trebuia să 
golesc zoaiele. Nu trebuia să fac nimic, decât să pornesc 
melcul şi să-l opresc după ce şi-a terminat treaba. Melcul e 
o cochilie elastică, mobilă, care poate să se strecoare pe 
orice culoar, în orice cotlon şi să lase lună în urma lui. 
Poate face asta chiar cu o mulţime de oameni prin 
preajmă. De-aia nu existau zoaie. 

E pauză. Copiii ies pe culoar, ţipă, aleargă, se 

îmbrâncesc. Mă rog. copiii sunt fericiţi. 

— Oh, iertaţi-mă, domnule Paperback. 

S-a-ntâmplat că săreau coarda şi-au dat peste mine. Cât 
pe-aci să scap găleata din mână. Au preferat un om cu 
găleată în mână ca să nu se sperie copiii şi, de altfel, nici 
n-aveau prea mulţi bani. 

— Ei, nu-i nimic, fetelor. Aveţi grijă să nu vă loviti. 

Spun „fetelor” fiindcă, de fapt, sunt două. Pat şi 
Marsha. Siameze. Au două capete, dar un singur trup, cu 
două mâini şi două picioare. La doisprezece ani sunt 
drăguţe foc şi politicoase, cu toate că Pat e niţel mai 
zvăpăiată. Ele poartă o rochie albă cu flori albastre. Mă uit 
îngrijorat dacă nu cumva le-am stropit. 

— Ce mai face Louie? 

— Bine. A-ntrebat de voi. 

Ele îl plac pe băiatul meu, Louie, în vârstă de 
cincisprezece ani. După felul în care le-a privit într-o zi, 
când mi-a adus nişte lucruri de-acasă, cred că şi el le-a 
îndrăgit. Mai târziu ar putea să devină o familie, aşa cum 
suntem eu cu el şi cu nevastă-mea. 

— Mâine seară avem o serbare aici, domnule 
Paperback, spuse timidă Marsha. Puteţi să-l întrebaţi pe 
Louie dacă vrea să vină? O să se danseze. 

— Sigur. Pe la ce oră? 

— Spectacolul începe la şase. Iar dansul cred că pe la 
şapte şi jumătate. 

— A, atunci e-n regulă, zic. Louie termină slujba pe la 
cinci. O să aibă timp să dea pe-acasă să se schimbe. Îi 
spun. 

Dau din căpşoarele lor drăgălaşe şi aleargă îmbujorate 
de emoție înapoi în clasă, fiindcă s-a terminat pauza. 

După prânz nu mai e nimic important de făcut, aşa că 
pot să-mi iau liber. Cum am spus, domnul director 
Stonekirk este un om foarte de treabă. les din biroul său şi 
mă duc în vestiar, să mă schimb. În oglinda mare de la 
intrare văd că am făcut cearcăne de oboseală sub ochi. Ar 
trebui s-o las mai moale cu serviciul. Pe toată fruntea am o 
cicatrice orizontală, albă, subţirea. A rămas de la ultimul 

LOD şi va rămâne acolo toată viaţa. Dar la Extirpări n-am 
să mai ajung, fiindcă după ultima operaţie au aflat că nu 
mai am nevoie. Mi-a povestit Louie. 

Louie, în schimb, are nevoie tot la patru luni. Odată a 
pus mâna pe servieta unui domn. Altădată s-a urcat într-o 
maşină străină. Il prind, rad LOD şi-i dau drumul acasă. El 
nu este un om normal, ca mine ori ca alţii, dar mi-au 
îngăduit să am grijă de dânsul. Mai sunt mii care mişună 
pe străzi, ca gândacii, neavând unde să se ducă. Poliţia e 
cu ochii pe ei. 

— La revedere, domnule Stonekirk! 

— La revedere, Dave! 

E un om foarte de treabă. 


7. Căsuţa noastră cuibuşor de nebunii 


Drumul spre casă e lipsit de peripeții. În trenul aerian, 
nemarcaţii se înghesuie de obicei în partea din faţă a 
vagonului, de îndată ce-mi scot masca din pricina căldurii. 
Ei cred că aş putea să le fac vreun rău. li las să vadă că 
LOD e în regulă şi, astfel, sunt lăsat, la rândul meu, în 
pace. Trenul aerian face patruzeci de minute până acasă, 
departe, în Queens. De acolo mai merg cincisprezece 
minute pe jos. 

Locuim la etajul doisprezece, într-o clădire cu 
douăsprezece etaje. În clădirea veche de o sută de ani mai 
locuiesc şase familii. La parter stau cinci frăţiori. 

— Ți-e foame? mă întreabă Aiki. 

Am învăţat-o să mă întrebe astfel de câte ori mă întorc 
de la lucru. Eu i-am dat numele ăsta. Imi plac niponii. Imi 
plac galbenii. k 

Conservele se încălzesc singure. Intr-un bol mare, Aiki 
răstoarnă conţinutul şi toarnă apoi deasupra o pungă mare 
cu fulgi asortaţi. Cartofi, legume, porumb. La sfârşitul 
săptămânii o învăţ altceva. Mă urmăreşte tăcută cum 
înfulec cu poftă. 

— Tu nu mănânci, dragă? 

Se încruntă, ca şi cum ar încerca să-şi amintească ceva 
important. Ce să-şi amintească? Ce era de amintit nu mai e 
de mult important, iar ce e important n-o mai priveşte pe 
ea. Android prea uzat pentru o slujbă şi o existenţă 
oficiale, clasat ca „tolerabil”. Are memoria paradită ca şi 
mine, numai că pe ea nu o priveşte şi nu s-ar putea spune 
că eu mă omor cu asta. 

Pe spinare, sub chimonou, are o cocoaşă a cărei formă 
aduce cu trupul strivit al unui copilaş de şase luni. Nu e un 
sugar adevărat, e doar o parte a trupului ei, care a avut de 
suferit la ultima slujbă. Când au scos-o din funcţiune. 
Şi-aminteşte că a fost ruptă în bucăţi. S-a regenerat greu şi 
prost. 

La cinci apare şi Louie. 

Smacurile i-au intrat sub piele, trupul ciolănos degajă o 
miasmă îngrozitoare. Trebuie să stea în apă o oră şi mai 
bine până să poată ieşi printre oameni. E debarasator la 
laboratoare, toată ziua se bălăceşte în resturi. 

— Trebuie să scăpăm din gaura asta, îmi spune. 

— Cum? Şi-apoi, aici suntem în siguranţă. 

Se ridică de la masă şi-ncepe să se plimbe prin încăpere 
ca un animal încolţit. 

— Nu pricepi? Putrezesc de viu. 

Se apropie criza. O simte şi el. În ultima lună, a patra, a 
fost din ce în ce mai agitat. La operaţie au lucrat de 
mântuială şi probabil că i-au mai lăsat ceva din LOD. 
Indivizii nu ştiu cum să te mai tragă pe sfoară pentru un 
ban în plus. 

— De ce nu te duci să te răcoreşti puţin? îl întreb. 

Se răsuceşte spre mine, gata să mă pocnească. 

— Adică să fur ceva? Sau poate a venit momentul să 
omor pe cineva, ce zici? 

— Zic că ar trebui să te distrezi mai mult. Lasă lucrurile 
să se întâmple de la sine. 

— Sau poate să dau foc, continuă el fără să mă bage în 
seamă. 

Aiki se ridică să strângă masa. Se mişcă încet, cu 
graţie. 


12 


— Uită-le la ea, zbiară Louie. 

Şi mătură cu mâna vasele care-au mai rămas. 

Aiki se apleacă să le culeagă. 

— Numai uită-te la ea! Cum ar trebui să-i spun? 
„Mămico”? 

Nu-i pot ţine piept. Vorbeşte prea mult, foloseşte prea 
multe cuvinte. Gândeşte prea repede. 

— Uită-te şi la tine! Ramolit la douăzeci şi cinci de ani! 
Domnul Labă-mare cu pipotă în loc de creier! Are capul 
mic şi-i stă mintea lejer. 

— Uite ce-i... încep să-i spun. 

— Băi, fleică, nu pricepi ce ţi se întâmplă? Nu simţi un 
miros ciudat în jurul tău? Eşti un cadavru viu. Nu te-ai 
prins? Toată lumea-şi bate joc de tine. 

— Nu-i adevărat, zic. Domnul Stonekirk. 

Râde. 

— „Lasă lucrurile să se întâmple de la sine.” Aşa cum 
le-ai lăsat tu? 


8. Cum se pune la cale o idilă nocturnă 


Stau şi mă gândesc şi nu pricep nimic din ce vrea să 
zică. Nu pricep absolut nimic, decât că Louie a avut o 
criză. 

— Louie, dacă vrei să pleci din nou pe stradă, n-ai 
decât. Nouă o să ne pară rău, dar nu putem să te oprim. 
Asta este o ţară liberă. 

Râde din nou. Acum, după ce a trecut de punctul 
culminant, s-a mai liniştit puţin. Aiki ne priveşte cu mâinile 
încrucişate în poală. Îi povestesc lui Louie despre serbarea 
de la „Copiii Asociaţi”. Când vine vorba de Pat şi Marsha, 
ochii lui încep să strălucească. Aşadar, nu m-am înşelat. 

— Ascultă, Dave, zice, trebuie să mă ajuţi într-o 
chestiune. 

— Sigur. Spune-mi ce vrei. 

Louie mă priveşte cu blândeţe şi curiozitate, aşa cum a 
făcut-o în dimineaţa aceea, pe marginea gropii de gunoi. 

— Vreau să mă întâlnesc după dans cu Pat şi Marsha. 

— Normal, zâmbesc. Toţi băieţii or să se întâlnească 
după dans cu fetele lor. 

— Nu, face Louie, nu vrem să mâncăm hot-dogs pe 
autostradă. Vreau să ne întâlnim la „Copiii”. 

Nu pricep nimic. 

— După dans? zic. 

— După dans. 

— Păi, toată lumea o să plece acasă. „Copiii” o să fie 
închis. 

— Ce-are a face? 

Mă uit la Aiki. Nu pare să 
înţeleagă nici ea ce discutăm 
noi aici. Dacă o privim prea 
insistent, o să înceapă să pună 
masa iar. 

— Dar nu e nevoie să intri la 
„Copiii” după ce s-a închis, 
Louie. Copiii dorm. S-ar putea 
speria de tine. Şi-apoi, ce vrei 
să fac eu? 

— Vreau să te duci în timpul 
dansului şi să pui bucata asta de 
plastic pe zăvorul ferestrei de la 
vestiar. Pe urmă să închizi 
fereastra la loc. 

Respir greu. 

— Păi, n-o să mai facă 
legătura ca lumea. Se întrerupe 
contactul. Fereastra o să fie 


Desen de Dan Farcaş 


închisă doar de formă. 

Sunt mândru că m-am gândit la asta, dar şi puţin 
îngrijorat. Louie dă şi el din cap, admirativ. 

— Bravo, Paperback, dar ce-ţi pasă ţie? Bei cu noi la un 
loc pe coridoare şi te distrezi. Dacă ai chef şi noroc, 
dansezi cu una dintre fete, cu care te place, dansezi şi cu 
mai multe dacă vrei şi nu se supără domnul director 
Stonekirk. 

— Eu nu sunt invitat la serbarea asta, Louie. Copiii au 
să se uite urât la mine. Şi domnul Stonekirk o să se 
răstească. 

Louie îmi pune o mână pe umăr. 

— Domnul Stonekirk e un om foarte de treabă. El nu 
poate să se supere pe tine, Dave. Sunt sigur că ai să 
discuţi cu el mâine dimineaţă şi ai să-l convingi. Eşti un tip 
isteţ, ai să găseşti tu ceva. De pildă, poţi să-i spui că 
trebuie să stai cu ochii pe mine acum, înainte să mă duc să 
scap de LOD. 

Dau din cap cu îndoială. 

— De ce nu vă întâlniți voi pe autostradă? Domnul 
Stonekirk o să-nchidă ochii. Dacă aduci fetele înapoi până 
la ziuă, o să aranjez eu să vă acopăr. 

— Nu. 

Vocea lui s-a răcit de tot acum. 

— Louie, fetele strâng bani pentru premiile de sfârşit 
de an. Or să fie mulţi oameni bogaţi acolo. Ar fi mai bine să 
ai grijă de ele, să nu li se-ntâmple ceva rău. Nu puteţi să 
amânaţi întâlnirea asta pentru altădată? Or să fie o groază 
de bani. Trebuie să fiţi cu toţii foarte atenţi. 

— Aşa e, Dave, nu trebuie să-ţi faci griji. Nu trebuie 
să-ţi faci nici un fel de griji. O să mă ocup eu. De Pat şi de 
Marsha. 

Când nu se află în preajma crizei, e un băiat foarte bun. 

— Nu trebuie să-ţi faci griji nici tu, Louie. Au să fie 
oameni care să se ocupe cu paza acolo. Tu trebuie doar să 
fii drăguţ cu fetele. Ele ţin la tine. 

— Şi eu ţin la ele, Paperback. Şi la tine ţin. Hei, suntem 
o familie, ce spui? 

Şi, zâmbind, o apucă pe Aiki pe după umeri. Aiki 
încropeşte şi dânsa un zâmbet. Când se răsuceşte, 
căpşorul falsului prunc răsare de sub gulerul chimonoului. 
Clipeşte. Imită viaţa. 

— Mă duc, zice Louie, să văd ce mai fac alde Garcia. 

Asta nu-mi place deloc, căci frăţiorii Garcia, care 
locuiesc la parter, sunt toţi cinci oameni certăreţi. Dar n-aş 
vrea să-l supăr pe Louie, mai ales că ne înţelegem destul 

de bine. 

— Louie, îi spun când se află în pragul uşii, nu trebuie 
să fii supărat pe oamenii ăia. 

— Care oameni? 

— Aia, ştii tu. Care... Ei n-au nici o vină. 

Louie mă priveşte cu atenţie. 

— Ai dreptate, Paperback, e aşa cum spui tu. Ei nu au 
nici o vină. Sunt oameni normali. Spune-mi, Paperback, nu 
vii totuşi cu mine la serbare? Să stăm împreună mai mult 
zilele astea. 

— O să vorbesc mâine cu domnul Stonekirk, zic. 

Când iese, îl mai strig o dată. 

— Louie, şi noi nu suntem normali? Suntem, nene. 

— Te cred, rânjeşte el. 


9. Un capitol scurt ca o plimbare prin oraş 


Frăţiorii Garcia au optsprezece ani. Lucrau pentru o 
companie care noaptea strânge rahaturile prin Central 
Park. După ultima ispravă nu i-a mai primit nimeni, 
nicăieri. Trăiesc din mila municipalităţii şi cu ce mai 
ciordesc. 

Ultima oară au bătut doi poliţişti care patrulau după 
miezul nopţii pe aleile din preajma Marelui Rezervor. 
Numai unul dintre ei s-a mai sculat de jos, cu ajutor, ce-i 
drept, şi acela era cel montat în fabricile de electrogabori. 
Celălalt a sucombat în urma loviturilor dese cu piciorul în 
regiunea ficatului şi a rinichilor. 

Frăţiorii Garcia erau încă minori când au făcut asta, 
sub influența alcoolului sau a drogurilor şi lobii 
Delincvenţi ajunseseră la iminenţă. În parc era foarte 
întuneric. Electrogaborul a înregistrat o convorbire din 
care rezultă că ghinionistul le-a vorbit foarte de sus 
frăţiorilor Garcia, ba chiar l-a şi lovit pe unul dintre ei cu 
gunul peste nas. Toate astea, una peste alta, i-au scos pe 
frăţiori basma curată. 

Când cobor cu Louie scările, douăsprezece etaje, auzim 

din ce în ce mai aproape râsetele şi urletele lor. Se 
distrează şi ei cum pot. Pe bani puţini au comandat la un 
sexant ambulant o „minge”, torsul şi bazinul unei femei de 
sinteză pe care şi-o aruncă unul altuia, beţi morţi. Când 
trecem prin dreptul apartamentului, chicotele se înteţesc. 
Louie zâmbeşte, dar zâmbetul său are ceva ca o spaimă. 
Ceva care nu-l lasă să se deschidă de tot. 

Din Tribeca, în Manhattanul sudic, Statuia Libertăţii, 
vopsită în albastru, alb şi roşu, se zăreşte de la kilometri 
depărtare, chiar în aerul otrăvitor al serii. Parcă suie şi 
coboară pe ape, ca o baliză uriaşă. 

De la trenul aerian mai avem foarte puţin de mers pe 
jos. Louie şi-a răvăşit părul pe frunte, ca să nu-i sperie 
prea tare. Eu am masca mea neagră. 

— Bună seara, Louie! Dave! 

Dar încă n-am ajuns. La ora asta oraşul se scufundă în 
perne invizibile care atenuează zgomotul traficului şi dau 
tuturor o stare de somnolenţă înşelătoare. E ca un oraş 
într-un bol mare de sticlă umplut cu apă, pe care trebuie 
să-l agiţi ca să înceapă să ningă fals, cu firimituri de 
polistiren. Şi chiar începe să ningă cenuşiu cu zăpadă 
ieftină, îngreunată de steluțe şi ace de plumb şi gudroane. 


10. Bal la „Copiii Asociaţi” 


— Bună seara, Louie! Dave! 

— Seara, domnu' Stonekirk! 

E atâta lumină şi căldură în jur, încât dintr-o dată 
„afară” dispare în neant, n-a existat niciodată. Locul e plin 
de lume. Copiii sunt adunaţi într-un colţ. Adulţi fercheşi, 
mirosind a bogăţie, îi privesc simulând încântarea. Locul e 
plin, de asemenea, de gărzile lor de corp şi de angajaţii 
„Trust & Secure”. n 

Pat şi Marsha se apropie intimidate. Imi cer voie să-l ia 
pe Louie în grupul lor. El se îndepărtează, făcându-mi cu 
ochiul. Rămân cam stingher în mijlocul încăperii. Mă 
retrag, înainte ca privirile curioase să devină prea 

curioase. 

— Bea ceva, Paperback, îmi spune domnul Stonekirk. 

Beau dintr-un pahar înalt, vin alb, pe care cineva mi l-a 
adus. Vinul îmi dă o senzaţie plăcută de căldură în lobii 
urechilor. Domnul Stonekirk îmi face şi dânsul cu ochiul. 
„Dă-i bătaie!” 

E gălăgie controlată. Copiii cântă un cântec. Pat şi 
Marsha recită o poezie. Mi se mai dă un pahar. Pe urmă 
prind curaj şi-mi iau singur de pe o tavă. 

— Domnul Urban, acesta este unul dintre angajaţii 
noştri de nădejde, domnul Dave Paperback. 

— Mhmnm, îmi spune domnul Urban şi se îndepărtează. 

Îl văd pe Louie într-un grup, zâmbind şi dând din cap. 
Are ceva ceţos în priviri. 

— Nici o grijă, Louie, îi strig, poate ceva cam tare. Dă-i 
înainte, băiatule, te descurci de minune. 

Gălăgia controlată şi conversațiile se poticnesc o clipă, 
mai multe capete se întorc spre mine. Îmi iau un pahar 
nou. Hop! Cred că-i mai bine să mă fac invizibil. Mă opresc 
în faţa vestiarului. 


11. Domnul director face un spirit de glumă 


— Hello, Dave! 

— Domnu' Stonekirk? 

Nu e nimeni prin preajmă. Privesc nedumerit în jur. 

— Te-am prins, nenorocitule! Da, cu tine vorbesc! 
Pune-ţi mâinile pe  creştet! Apropie-cte ca să te 
percheziţionez! Dacă faci vreo mişcare nesăbuită, te-am 
ras. 

Încep să tremur şi-mi aşez palmele pe creştet. De după 
dulapul din vestiar îşi face apariţia, ţiuind la fiecare pas, 
un electrogabor. Este imens. 

— Aruncă arma! Aruncă arma, am zis! 

Aş vrea să-i spun că n-am nici o armă la mine, dar 
buzele îmi sunt moi şi se mişcă fără să poată scoate un 
sunet. Electrogaborul se apropie. Părţile componente ale 

armurii sale, perniţe turtite, pline ochi cu alice, se lovesc 
unele de celelalte. 

— În genunchi, ticălosule! tună deasupra mea cu glasul 
domnului Stonekirk. 

Îl ascult imediat. Când îşi armează gunul, pentru orice 
eventualitate, ceva ca un comutator basculează sub ţeasta 
lui Dave Paperback. Comutatorul unui aparat de proiecţie. 
Numai că pe ecran nu se vede altceva decât năvala haotică 
de umbre şi pete multicolore. Ţăcănitul metalic al închiză- 
torului, clănţănitul cartuşului pe ţeavă sunt amintiri în 
sine, dar după ele şi înaintea lor nu se mai află nimic. 

— Dom... Domnu’ Stonekirk, reuşesc să îngaim. 

— Gura! Întinde-te pe burtă. 

Mă uit la el înspăimântat. E uriaş, întorc capul, 
pregătindu-mă să fac ce mi-a poruncit. Simt ţeava gunului 
în ceafă. Imediat braţele mi se înmoaie şi mă lovesc cu 
bărbia de podeaua strălucitoare pe care am frecat-o de 
dimineaţă. Apoi vărs. 

În vestiar e linişte. Electrogaborul se apleacă deasupra 
mea, pe urmă se îndreaptă. Aud un chicotit. 

— Dave? Dave, eşti bine? 

— Domnu' Stonekirk? 

Sunt murdar ca dracu'. Culoarul e plin de inşi care se 
zgâiesc amuzaţi la mine şi de copii curioşi. Unul dintre ei 
izbucneşte în râs. Printre feţe o zăresc pe cea a lui Louie, 
albă ca varul şi în mijlocul feţei ochii lui par doi tăciuni 
incandescenţi. Simt că privirea lui scoate fum din mine. 

— Îmi pare rău, Dave, bălmăjeşte domnul Stonekirk, n-a 
fost decât o glumă, ştii? Copiii... A fost un exerciţiu. 

Louie se apropie. Gemenele Pat şi Marsha suspină de 
mama focului. Mi-e necaz că i-am speriat pe toţi. Am 
stricat petrecerea. 

— Ei, gata, oameni buni, zice domnul Stonekirk 
vânturându-şi braţele, gata, nu mai e nimic de văzut. Să-i 
dăm pace lui Dave. 

Lor parcă le-ar părea rău să mă părăsească. 

— Haideţi, îi roagă domnul Stonekirk, să mergem 
înapoi în sala de dans. Să înceapă dansul! Copii, aţi văzut 

că sunteţi în siguranţă! 

Pleacă unul câte unul. 

— Dave, te simţi bine, aşa-i? mai spune cu greutate 
domnul Stonekirk şi se duce şi dânsul. 

Siamezele o rup la fugă de îndată ce izbucnesc primele 
semnale ale concursului de rap. A rămas numai Louie, 
aplecat deasupra mea. Mă priveşte cu o asprime care mă 
descumpăneşte. 

— Louie, îi spun, deschide larg fereastra, să intre niţel 
aer. Am nevoie de aer. 


12. Am trei găuri în spinare şi un vierme sub ţeastă 


La optsprezece ani, frăţiorii Garcia au omorât deja un 
tip şi au de gând să meargă mai departe. Dacă mai stăm o 
vreme pe-aici, nimeni n-o să le mai poată bate recordul. 

La cincisprezece ani am şi eu recordul meu personal. 
Sunt împuşcat de trei ori în spinare şi în ambele picioare. 
N-am crezut niciodată că sunt în stare să ţip în halul ăsta, 
după cum n-am crezut că un om are atâta sânge. 

— Stai liniştit, spun siamezele. Te doare, Louie? 

— Mă cam doare, Două-Capete, zic. 

Cel mai mic dintre frăţiorii Garcia rânjeşte. A sărit de 
pe linie când vânătorii de-afară l-au aranjat pe capul 
familiei cu câteva lovituri bine ţintite. leşise puţin din 
„Copiii Asociaţi”, ca să afle dacă s-a prins poliţia că noi 
stăm călare pe puşculiţă. A aflat la iuţeală. 

Doi frăţiori sunt morţi. La fel şi domnul Stonekirk. 
Restul balului s-a adunat în fundul sălii şi priveşte cu ochii 
măriţi de spaimă câmpul de bătaie. În genunchi, pe 
podeaua ca de sticlă, Dave Paperback adună una câte una 
perlele lăptoase risipite din colierul unei doamne isterice, 
care nu se omoară după mutrele frăţiorilor Garcia. 

— Hei, Dave! îi strig. 

Dă drumul biluţelor înapoi pe podea şi îngenunchează 
lângă mine. Privirea lui e tulbure ca o băltoacă. Era atât de 
beat când au intrat frăţiorii Garcia pe fereastră, încât a 

început să zbiere colinde. A dat o mână de ajutor când 
frăţiorii au cules gunurile gorilelor. Câţiva copilaşi, care îl 
iubesc, l-au ajutat. 

— Dave, îi spun, nu mai avem mult de stat împreună. 

Dave începe să se dezmeticească. 

— Oh, Louie! Oh, băiatul meu! 

N-am fost băiatul lui niciodată. Mi-e drag ca rănile din 
spinare. Îi proptesc ţeava gunului în nas. O dă la o parte 
plictisit, ca pe o muscă. 

— Încerci să-mi iei ceva? îl rog. E mai mult decât pot să 
duc. 

El clatină din cap neputincios. Nu o poate face decât cu 
frăţiorii lui. Iar frăţiorii lui sunt morţi de mult, nici nu-şi 
mai aduce aminte. Înainte de asaltul electrogaborilor 
de-afară i-ar putea uşura poate de o parte din durere pe 
frăţiorii Garcia, dacă cei trei rămaşi în viaţă n-ar fi scăpat 
neatinşi. Nu pentru multă vreme. 

Îmi apucă degetele în pumn. 

— Rezistă, te scot eu de-aici. O să fie bine, ai să vezi. 

— Pe dracu' o să fie bine. 

— Încerc să fac ceva. 

— Las-o moartă. Eu nu sunt frăţiorul tău. 

Viermele trebuie că a atins un metru la mine sub 
ţeastă. Doarme încolăcit, rozaliu şi pufos, hrănindu-se din 
creierul meu prins la mijloc între cercuri. 

— Dave, spun, simt ceva ciudat în măruntaie. 

El tace. Degetele i s-au albit strângându-le pe-ale mele. 

— Dă-mi drumul, îl rog. Să ai grijă de Două-Capete. 

Dar el strânge mai departe. 

Atunci se apropie cocoşat Garcia ăl mic, neras, duhnind 
a tărie. Dă peste siameze, se uită la mine. 

— Merge, ă, Louie? 

Dau din cap că merge. 

— Suntem în rahat pân' la nas. Măcar vreo douăj de 
gabori să tai şi io în două. 

Se duce să ia la palme câţiva ostateci, ca să se mai 
răcorească. Frăţiorii lui îl privesc calmi, jucând zaruri pe 
cartuşe. Capul familiei e la bucătărie, nu să-şi gătească 

ouă ochiuri, ci la păstrare, în camera frigorifică, pentru 
posteritate. 

Frăţiori ca ei se fabrică anual câteva zeci de mii, pentru 
cele mai murdare munci. Când îi priveşti, nu poţi să nu-i 
dai dreptate primarului şi să-l realegi. 

— Dave, gâfâi, încetează! 

Încearcă să facă legătura cu ceea ce a mai rămas din 
creierul meu sugrumat de LOD. Degetele invizibile gâdilă 
viermele ca să-l descolăcească. Imi pierd cunoştinţa 
înainte să mă hotărăsc dacă e bine să mă împotrivesc sau 
nu. Apoi îmi revin. 

— Şterge-o, Paperback, până nu-mi ies din sărite! 

— Louie, băiatul meu, zic din nou. 

Viermele se  descolăceşte brusc. [ip de durere. 
Picioarele încep să-mi zvâcnească. Vrea să mă ia acolo, în 
masa albicioasă, în buretele ieftin care-i ţine loc de creier, 
să ducem împreună viaţa lipsită de griji a oamenilor de 
serviciu. Să măsurăm scurgerea timpului în metri pătraţi 
de podele spălate. 

Mă zbat urlând. Siamezele vin cuminţi la un semn al lui 
Paperback şi se aşează cu funduleţul pe picioarele mele 
făcute praf, ca să nu mă mai pot mişca. lar Paperback îşi 
pune palma murdară peste buzele mele. Mă sufoc, dau 
ochii peste cap. i 

Viermele s-a descolăcit în întregime. Il simt umblând 
prin cutia craniană, descumpănit, din ce în ce mai furios. Il 
aştept să iasă dintr-o clipă în alta pe nări şi pe urechi, să-l 
decapiteze pe Dave dintr-o singură îmbucătură. Eu aşa aş 
face dacă aş mai avea măcar o fărâmă de putere. Mai bine 
mor de o mie de ori decât să împart pentru tot restul 
zilelor cotlonul neaerisit de sub ţeasta lui Paperback. 

Il muşc şi întorc nasul o clipă. 

— Garcia! zbier. 

Frăţiorii vin mai aproape. E chiar momentul pe care 
electrogaborii l-au ales ca să dea buzna în clădire. Într-o 
clipă locul e plin de carcase şi de gunuri furioase. Frăţiorii 
Garcia sunt repartizaţi pe pereţi în mai multe zeci de 
bucăţi. 

Siamezele scâncesc. În urletul general, care acoperă 
chiar şi canonada electrogaborilor, nu aud decât scâncetul 
scos de Două-Capete. Pumnul lui Dave Paperback mă arde 
ca şi cum ar fi din fier înroşit. Deodată, LOD dă buzna 
sâsâind în lumea exterioară, dar nu se repede la 
Paperback, ci aduce cu el afară tot ceea ce mă compune în 
interior. Mă întorc pe dos ca o mânuşă însângerată. 

Universul, atât de mare adineaori că nu l-aş fi cuprins 
într-o viaţă, nu mai e acum decât un spaţiu de câţiva 
centimetri cubi, în noul meu interior. Se face din ce în ce 
mai mic şi dispare o dată cu mine. 


13. Anatomic grafitti 


Ziua este compusă din două părţi. Una întunecată, 
cealaltă luminoasă. b 

În partea luminoasă nu se întâmplă nimic. În locul 
nostru. Stau. Când lumina intră pe fereastră. Mai multe 
firicele se mişcă. De sus în jos. Dacă nu mă uit în lumină, 
firicelele nu se mişcă. Nici eu nu mă mişc. 

Când se termină partea luminoasă. În locul nostru intră 
primul om. Eu mă ridic. Firicelele nu se mai văd. Primul 
om spune: 


„Bunăaikiceaimaifăcutastăzibătrânicotreabă” 

Eu merg lângă el. Spun: 

„Țiefoame” 

Aşa trebuie să spun eu. Primul om se aşează la masă. 

Consumă părţile pe care le-am amestecat. In vasul 
mare când a scăzut lumina părţii luminoase a zilei. 

Eu mă sprijin cu spatele de perete. Spatele meu nu 
seamănă cu acela al primului om. Acolo este ceva care 
şuieră. Când mă sprijin de perete şi apăs. Acolo este ceva 
care. 

Primul om spune: 

„Foartebineaikiafostfoartebineobunătate” 

Primul om se urcă în pat şi stă. Al doilea om nu mai 

vine. A venit de multe ori. Acum nu mai vine. 

Când nu mai este nici un pic de lumină. Nu mai trebuie 
să adun nimic de pe jos. Mă urc în pat lângă primul om. 
Acolo este mai cald. Primul om scoate sunete. El se 
întoarce spre mine. Desface hainele mele. Sub hainele de 
pe spatele meu. Este ceva care şuieră. 

Primul om spune: 

„aikiaikiaikiaikiaikiaikiaikiaiki” 

El se mişcă mult şi mă împinge. Umblă cu mâinile. Pe 
spatele şi pe faţa mea. Pe urmă primul om se dă mai 
încolo. Eu adun hainele. 

Stau până vine din nou lumina. Atunci spun: 

„Safăcutlumină” 

